**Midt-Gudbrandsdalen**, også kalt **«Midtdalen»** er et distrikt i Gudbrandsdalen i Innlandet fylke. Distriktet utgjør de tre midtdalskommunene Nord-Fron, Sør-Fron og Ringebu. Distriktet grenser til Nord-Gudbrandsdal i nord og nordvest, Valdres i vest, Sør-Gudbrandsdal i sør og Sør-Østerdal i øst og nordøst. I tillegg deler distriktet en kort grense med Folldal i Nord-Østerdalen. Samlet befolkningstall pr. 01.01.2021 er 13 167.

Midt-Gudbrandsdalen er det minste distriktet i Innlandet fylke målt etter innbyggertall. 

Hovedtyngden av befolkningen ligger i dalbunnen langs Gudbrandsdalslågen. I tillegg er det bebyggelse i sidedalene til Gudbrandsdalen, der det er bebyggelsene oppover Vinstraelvas dalføre (Skåbu) og Fryas dalføre (Venabygd).

Tettstedene i Midt-Gudbrandsdalen er Vinstra, Vålebru, Kvam, Fåvang, Hundorp og Harpefoss. Vinstra har bystatus etter kommunestyrevedtak i 2013 og er regionsenteret i Midt-Gudbrandsdalen.

Navn
----

Gravhaug på Dale-Gudbrands gard på Sør-Fron.
Navnet Gudbrandsdalen har trolig opphav fra en Gudbrand i herseslekta på Hundorp. Fremdeles bærer gården navnet Dale-Gudbrands gard den dag i dag.

Kommuner
--------

Midt-Gudbrandsdalen er inndelt i tre kommuner:

| Nummer | Kart | Navn | Adm.senter | Folketall | Areal | Målform |
| --- | --- | --- | --- | --- | --- | --- |
| 3436 | Nord-Fron kommuneNord-Fron kommune | Nord-Fron  Nord-Fron | Vinstra | 5 586 | 1 141,28 | Nynorsk |
| 3438 | Sør-Fron kommuneSør-Fron kommune | Sør-Fron  Sør-Fron | Hundorp | 3 119 | 742,38 | Nøytral |
| 3439 | Ringebu kommuneRingebu kommune | Ringebu  Ringebu | Vålebru | 4 413 | 1 247,54 | Nøytral |

Politikk
--------

Ringebu stavkyrkje stammer fra 1200-tallet, og er den eldste kirka i Midt-Gudbrandsdalen.
Anne-Marie Olstad (AP) er ordfører i Nord-Fron, Ole Tvete Muriteigen (SP) er ordfører i Sør-Fron og Arne Fossmo (AP) er ordfører i Ringebu. Partiene styrer med rent flertall i kommunestyrene i alle de tre midtdalskommunene.

Valgresultat ved Stortingsvalget 2021 i Midt-Gudbrandsdalen:

| Parti | Stemmetall |  % |
| --- | --- | --- |
| Arbeiderpartiet | 2 912 | 39,5 |
| Senterpartiet | 2 583 | 35,0 |
| Fremskrittspartiet | 586 | 7,9 |
| Høyre | 562 | 7,6 |
| Sosialistisk Venstreparti | 216 | 2,9 |
| Rødt | 160 | 2,2 |
| Venstre | 74 | 1,0 |
| Miljøpartiet De Grønne | 70 | 0,9 |
| Kristelig Folkeparti | 57 | 0,8 |
| Andre partier | 160 | 2,2 |
| Blanke stemmer | 39 | - |
| **Valgdeltagelse** | **7 419** | **73,8** |
| Antall med stemmerett | 10 052 | - |
|

Jordbruk
--------

Utsikt sørover Gudbrandsdalen fra Skutelen i Sør-Fron.
Jordbruket står sterkt i Midt-Gudbrandsdalen. Det er stort husdyrhold, der saue- og storfehold utgjør størsteparten av verdiskapningen. I tillegg produseres det noe korn.

Alle midtdalskommunene har større prosentandel av befolkningen sysselsatt innenfor jordbruksnæringen enn landsgjennomsnittet. Sør-Fron har den høyeste sysselsettinga innenfor jordbruksektoren på nesten 15% i 2014. Nord-Fron ligger lavest med ca. 7,5% av sysselsettinga innenfor jordbruksektoren. 

Gudbrandsdalen er på sitt bredeste i Sør-Fron. Her er det dyrket mark til langt oppe i fjellsidene, noe som skaper et unikt kulturlandskap som kommunen er spesielt kjent for.

Kommunesammenslåing i Midt-Gudbrandsdalen
-----------------------------------------

Fron kommune var opprinnelig en kommune fram til 1857, da Fron ble delt i to – Nord-Fron og Sør-Fron. Kommunene ble igjen slått sammen i 1966, men skilt på ny i 1977.

I forbindelse med Solbergregjeringens kommunereform ble det i 2016 avholdt en veiledende folkeavstemning om sammenslåing av kommunene i Midt-Gudbrandsdalen. Nord-Fron og Ringebu stemte imot sammenslåing, Sør-Fron stemte for.

Interkommunalt samarbeid
------------------------

Kommunene i Midt-Gudbrandsdalen samarbeider blant annet om renovasjon, brannvesen og rensing av avløpsvann. 

I tillegg dekker flere sentrale institusjoner hele distriktet samlet, som f.eks. NAV Midt-Gudbrandsdal, Midt-Gudbrandsdal lensmannskontor, Midt-Gudbrandsdal tannklinikk og Vinstra vidaregåande skule som har hele midtdalen som opptaksområde. Regionrådet for Midt-Gudbrandsdal er en pådriver for regional samfunnsutvikling og regionalt samarbeid.

Midtdalskommunene samarbeider også med Sør-Gudbrandsdalen og Lillehammer om legevakt og helsetjenester. Hele Midt-Gudbrandsdalen tilhører Sør-Gudbrandsdal helseregion som samarbeider om primærhelsetjenester.

Dialekt og språk
----------------

Den lokale dialekten i distriktet kalles for gudbrandsdøl. Ofte kalles også midtdalsvarianten av gudbrandsdøl for midtdøl. 

Midtdøl ligger i et krysningsområde mellom det egentlige midlandsmålet og dialektene lengre sør på flatbygdene, men blir regnet som et flatbygdmål.

Midt-Gudbrandsdalen har tradisjonelt vært et nynorskområde. I dag er Sør-Fron og Ringebu språknøytrale, mens Nord-Fron har vedtak om nynorsk som administrasjonsspråk. Skolemålet i Nord-Fron og Sør-Fron er nynorsk, mens skolemålet i Ringebu er bokmål. Vinstra vidaregåande skule har nynorsk som administrasjonsspråk.

Flere organisasjoner kjemper for å bevare nynorsken i Midt-Gudbrandsdalen, deriblant Fron mållag og Fron målungdom. I 2021 ble det foreslått å vedta språknøytralitet i Nord-Fron kommune.

Samferdsel
----------

Vinstra stasjon om vinteren.
Flere viktige nasjonale hovedferdelsårer går gjennom Midt-Gudbrandsdalen. Europavei 6 følger Gudbrandsdalslågen gjennom hele distriktet, sammen med Dovrebanen. I tillegg går Fylkesvei 27 over Venabygdsfjellet som sørger for en helårsforbindelse mellom Midt-Gudbrandsdalen og Stor-Elvdal i Østerdalen.

Det er tre operative passasjerstasjoner langs Dovrebanen i Midt-Gudbrandalen. Disse er Ringebu stasjon, Kvam stasjon og Vinstra stasjon. Førstnevnte ligger i Ringebu kommune, de to sistnevnte i Nord-Fron kommune. 

Alle passasjertogene på Dovrebanen stopper på Vinstra og Ringebu, mens kun R10-togene og regiontogene mellom Lillehammer og Åndalsnes stopper ved Kvam stasjon. Fra 12. desember 2021 vil det være 8 daglige avganger fra Ringebu og Vinstra i begge retninger.

Kvam stasjon er en stasjon uten fast stopp, noe som innebærer at togene kun stopper ved behov for av- og påstigning.

Referanser
----------

1. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2021-PX-Web SSB». *SSB* **(norsk)**. Besøkt 6. oktober 2021. [*død lenke*]
2. ↑  Holmquist, Tone (2. september 2013). «(+) Nå er Vinstra by». *www.kommunal-rapport.no* **(norsk)**. Besøkt 6. oktober 2021.
3. ↑  Thorsnæs, Geir (4. oktober 2021). «Gudbrandsdalen». *Store norske leksikon*. Besøkt 6. oktober 2021.
4. ↑  Regjeringen (8. januar 2020). «Nye kommune- og fylkesnummer». Besøkt 6. oktober 2021.
5. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2021-PX-Web SSB». *SSB* **(norsk)**. Besøkt 6. oktober 2021. [*død lenke*]
6. ↑  Valgdirektoratet: Valgresultat i 2021 i kommuner i Midt-Gudbrandsdalen i Oppland valgdistrikt[*død lenke*]
7. 1 2  «Jordbruket i Oppland kortversjon» (PDF). Besøkt 6. oktober 2021.
8. ↑  endret06.08.2021 08.15, Sist. «dalernes blomme - Sør-Fron kommune». *www.sor-fron.kommune.no*. Besøkt 6. oktober 2021.
9. ↑  Kongsrud, Helle Therese (22. mai 2016). ««Nei» i seks av sju kommuner». *NRK*. Besøkt 6. oktober 2021.
10. ↑  «Lillehammer interkommunale legevakt». *www.lillehammer.kommune.no* **(norsk)**. Besøkt 6. oktober 2021.
11. ↑  «Helseregion Sør-Gudbrandsdal - ØYER KOMMUNE ...Lev i Øyer...». *www.oyer.kommune.no*. Besøkt 6. oktober 2021.
12. ↑  «Målbruksplan - Nord-Fron kommune». *www.nord-fron.kommune.no*. Besøkt 6. oktober 2021.
13. ↑  Veskje, Kristin (31. august 2021). «(+) Vil ikke lenger at Nord-Fron skal være nynorskkommune». *Gudbrandsdølen Dagningen* **(norsk)**. Besøkt 6. oktober 2021.
14. ↑  «Flere avganger på SJ Norge sine togstrekninger | SJ Norge». *kommunikasjon.ntb.no* **(norsk)**. Besøkt 6. oktober 2021.

| * v
* d
* r
Landskap og distrikter i Innlandet |
| --- |
| Distrikter | 

|  |  |  |
| --- | --- | --- |
| Gudbrandsdalen | 

|  |
| --- |
| 
* Sør-Gudbrandsdal
* Midt-Gudbransdal
* Nord-Gudbransdal

 |

 |
| Hedmarken | 
* Hedmarken

 |
| Vestoppland | 

|  |
| --- |
| 
* Gjøvik
* Land
* Toten
* Hadeland

 |

 |
| Østerdalen | 

|  |
| --- |
| 
* Sør-Østerdal
* Nord-Østerdal

 |

 |
| Glåmdalen | 

|  |
| --- |
| 
* Solør
* Odal
* Vinger

 |

 |
| Valdres | 
* Valdres

 |

 | Innlandet(fylke) |
| 
* **Kilde:** Kommuner, regioner og regionråd i Innlandet

 |